ซีพีออลล์ระรื่นปีนี้กำไรหมื่นล.อมตะฯเข้าเป้า
CPALL หวังปีนี้กำไรเข้าเป้าหมื่นล้าน คุย ROE สูงถึง 50% ส่วนอมตะฯ คาดรายได้รวม 1 หมื่นล้าน
21 ส.ค. 2555

CPALL หวังปีนี้กำไรเข้าเป้าหมื่นล้าน คุย ROE สูงถึง 50% ส่วนอมตะฯ คาดรายได้รวม 1 หมื่นล้าน
นายปิยะวัฒน์ ฐิตะสัทธาวรกุล กรรมการผู้จัดการ บริษัท ซีพี ออลล์ (CPALL) เปิดเผยว่า บริษัทคาดว่ากำไรสุทธิปีนี้มีโอกาสอยู่ที่ 1 หมื่นล้านบาท เพิ่มขึ้น 15-20% จากปีก่อน โดยครึ่งปีแรกทำได้แล้ว 5,359 ล้านบาท ขณะที่ช่วงครึ่งปีหลังมีแนวโน้มการเติบโตสูงกว่า เพราะบริษัทจัดโปรโมชัน “แสตมป์รักเมืองไทย” ทำให้ยอดขายเพิ่มขึ้นแล้ว 16-17% โดยทั้งปีน่าจะเติบโตประมาณ 15% จากปีก่อน
นายปิยะวัฒน์ กล่าวว่า ปีนี้ตั้งเป้าเปิดสาขาใหม่อีก 500 สาขา ซึ่งจะทำให้สิ้นปีเพิ่มขึ้นเป็น 6,800 สาขา และตั้งเป้าว่าในอีก 10 ปีข้างหน้าจะขึ้นมาอยู่ที่ 1 หมื่นสาขา 
นายเกรียงชัย บุญโพธิ์อภิชาต รองกรรมการผู้จัดการ CPALL กล่าวว่า บริษัทจะใช้งบลงทุนปีละ 5,000-5,500 ล้านบาท และมีอัตราผลตอบแทนส่วนผู้ถือหุ้น (ROE) ที่ 50% ซึ่งถือว่าสูงมากเทียบกับธุรกิจค้าปลีกในเอเชีย
ทางด้านนายวิบูลย์ กรมดิษฐ์ กรรมการผู้จัดการ บริษัท อมตะ คอร์ปอเรชัน (AMATA) เปิดเผยว่า บริษัทจะเริ่มทำนิคมฯ แบบให้เช่าช่วงแทนการขายขาด ซึ่งจะลดความผันผวนของรายได้ โดยในปีหน้าจะเริ่มที่อมตะนครเท่านั้น
สำหรับการขายที่ดินปีนี้ น่าจะได้ตามเป้าหมายที่ 3,000 ล้านบาท และเมื่อรวมกับรายได้อื่นๆ น่าจะทำให้รายได้ถึง 1 หมื่นล้านบาท